Újra FüredFest a balatoni főszezonban

2010.06.24. 

Tíz estén át várja július 16. és augusztus 19. között Balatonfüreden a színház- és zenekedvelőket a FüredFest, melynek programjában több musical, gyermekeknek szóló zenés darab, koncert és ír sztepptánc show is szerepel.
 

Vándorfi László, a programsorozatot szervező Pannon Várszínház igazgatójának tájékoztatása szerint a FüredFest július 16-án este A kőszívű ember fiai című Jókai-regényből készült zenés játékkal indul. A főszerepekben többek között Kubik Anna és Gazdag Tibor látható, de ebben a produkcióban mutatkoznak be a társulat új tagjai is - mondta a színidirektor az MTI-nek.

Az előadásoknak helyet adó Balaton Szabadidő és Konferencia Központban két nappal később Charlie-koncertre, július 23-án pedig A dzsungel könyve című musicalre - Dés László, Geszti Péter és Békés Pál darabjára - várják a közönséget. Július 25-én A muzsika hangja című musicalt adják elő - a füredi Aquapark előtti rendezvénysátorban - 15 fős élő zenekarral, Rossa László zenei vezetésével és karmesteri irányításával.

Augusztus 3-án este egy operettbohózattal, a Fekete Péterrel lépnek színpadra ismét a Balaton Szabadidő és Konferencia Központban. Fellép Balatonfüreden - augusztus 14-én este - az Irish Dance Experience táncegyüttes is, amely ír sztepp show-t mutat be. A FüredFeszt repertoárjában szerepel még a Hotel Menthol és A padlás, s végül a Fehérlófia című zenés mesejátékkal zárul a programsorozat.

Vándorfi László kiemelte: a rendezvény célja a színházi hagyományok újjáélesztése abban a városban, ahol 1831-ben a Dunántúl első kőszínháza is megnyitotta kapuit.

